Vísbendingar eru um að flúor í heyfeng bænda í Reyðarfirði sé svo mikill að sumt heyið megi ekki gefa jórturdýrum á meðan þau eru mjólkandi. Flúorinn kemur frá álveri Fjarðaáls og mældist hár í sumar vegna þurrka og hægviðris.
Mögulegt er að hluti af heyfeng bænda í Reyðarfirði sé ónothæfur fyrir mjólkandi jórturdýr. Mikill flúor frá Fjarðaáli settist á gras í Reyðarfirði í sumar vegna þurrka og hægviðris og mælist yfir mörkum fyrir ákveðnar skepnur.
Álver Alcoa Fjarðaáls losar flúor út í andrúmsloftið og treystir á vinda til að feykja honum í burtu og rigningu til að skola honum af grasi. Aðstæður í Reyðarfirði voru mjög óheppilegar í sumar, miklir þurrkar og stillur og mældist flúor í grasi yfir viðbragðsmörkum. Dýrum og mönnum stafar ekki hætta af flúornum en auka þarf vöktun og meðal annars taka sýni úr heyfeng bænda. Náttúrustofa Austurlands tók sýnin og þau voru greind hjá HAFRÓ.
Samkvæmt upplýsingum frá Matvælastofnun voru heysýnin langt undir mörkum fyrir hesta sem þola mikinn flúor. Tvö sýni voru á mörkunum fyrir sauðfé en mjólkandi jórturdýr eru viðkvæmust fyrir efninu. Flúorinn getur skolast út með mjólkinni, skaðað ungviði á spena og kúamjólk gæti orðið ótæk til vinnslu eða neyslu.
Samkvæmt evróputilskipun má flúor ekki fara yfir 30 milligrömm í kílói af heyi miðað við 88% þurrefnainnihald fyrir mjólkandi jórturdýr. Mörg sýnin voru yfir þeim mörkum en taka skal fram að endurtaka þarf mælinguna með viðurkenndum aðferðum.
Bót er í máli að engar mjólkurkýr eru í Reyðarfirði. Og að á bænum Sléttu sem er eina sauðfjárbúið mælist flúor í heyinu rétt undir mörkum. Það mælist hærra í Áreyjum sem flytur út hey til Færeyja og á Seljateigi og Kollaleiru en þar er aðeins heyjað fyrir hesta.
Vísbendingar eru um að flúor í heyfeng bænda í Reyðarfirði sé svo mikill að sumt heyið megi ekki gefa jórturdýrum á meðan þau eru mjólkandi. Flúorinn kemur frá álveri Fjarðaáls og mældist mikill í sumar vegna þurrka og hægviðris.